የደቡብ ክልል ተጨማሪ 311 ሺህ ሄክታር መሬት ለማልማት እየሠራ መሆኑን ገለጸ
አዲስ አበባ፡- ከኮቪድ 19 ቫይረስ ጋር ተያይዞ ሊከሰት የሚችለውን የምግብ እጥረት ለመከላከል 311 ሺህ ሄክታር መሬት ለማልማት እየሰራ መሆኑን የክልሉ የእርሻና ተፈጥሮ ሀብት ልማት ቢሮ አስታወቀ። 
የደቡብ ክልል የእርሻና ተፈጥሮ ሀብት ልማት ቢሮ ምክትል ኃላፊ አቶ ዳንኤል ዳምጠው ለአዲስ ዘመን ጋዜጣ እንደተናገሩት፤ በክልሉ በበጀት ዓመቱ በበልግና በመኸር ወቅት 2ነጥብ 2ሚሊዮን ሄክታር መሬት ለማልማት የታቀደ መሆኑን አመልክተው፤ በኮቪድ 19 ምክንያት ሊከሰት የሚችል የምግብ እጥረት ከመከላከል በተጨማሪ 311 ሺህ ሄክታር መሬት ለማልማት እየሰራ መሆኑን አመልክተዋል፡፡
በክልሉ ከኮቪድ 19 ቫይረስ በተጨማሪ የበረሃ አንበጣ መንጋ፤ አንዳንድ ቦታዎች ላይ የጎርፍና የመሬት ናዳ ክስተቶች መኖራቸው የሚገልጹት ኃላፊው፤ በእነዚህ ምክንያቶች የምርትና ምርታማነት መቀነስ ሊያጋጥም እንደሚችል አመልክተዋል፡፡ 
ከኮቪድ 19 ጋር በተያያዘ ከውጭ የሚገባው እህል ሳይገባ ቢቀር፤ 16 በመቶ የምርት ማነስ ሊያጋጥም እንደሚችል ጠቁመው፤ በእህል ሰብሎች እስከ 10 ሚሊዮን ኩንታል፤ በሆርቲካልቸር ሰብሎች 14 ሚሊዮን ኩንታል ገደማ በድምሩ 24 ሚሊዮን የሚጠጋ ኩንታል እህል እንደሚያስፈልግ አቶ ዳንኤል አስታውቀዋል፡፡
በክልሉ በግብርናው ላይ ሊያስከትል የሚችለውን ተጽፅኖ ለመቀነስ ከግብርናው ዘርፍ ፈጣን ምላሽ የሚጠበቅ መሆኑን የሚጠቁሙት ኃላፊው፤ በባለሀብቶችና በግለሰቦች የተያዘ ሰፋፊ የግብርና ማሳ፣ በትምህርት ቤቶች፣ በሃይማኖት ተቋማት፣ በአርሶ አደር ማሰልጠኛ ማዕከላት፤ በወጣቶች ተደራጅተው ወሰደው ያላለሙትን መሬቶች መለየታቸውን አመልክተው፤ በዚህም 311 ሺህ ሄክታር መሬት ለማልማት እየተሰራ መሆኑን ያብራራሉ፡፤
በባለፉት ዓመታት በበልግና በመኸር ወቅት ከለማው 1ነጥብ 9ሚሊዮን ሄክታር ማሳ በምርትና ምርታማነት በአጠቃላይ 131ሚሊዮን ኩንታል እህል ማግኘት መቻሉን ጠቁመው፤ ከእህል ሰብሎች 43 ሚሊዮን ኩንታል፤ በሆርቲካልቸር 88 ሚሊዮን ኩንታል ምርት መገኘቱን ገልጸዋል፡፡ 
እንደ ኃላፊው ማብራሪያ፤ አሁን ላይ የምርት
 መቀነሱ ቢያጋጥም በተለይም በእህል ሰብሎች 36 ሚሊዮንና በሆልቲካልቸር 74 ሚሊዮን ብቻ ሊሆን ስለሚችል ክፍተቱን ሊሟላ የሚችል እቅድ የታቀደ መሆኑን አመልክተው፤ ከ311 ሺህ ሄክታር መሬት ውስጥ ምርታማነት በተለይ በእህል ሰብሎች የተወሰነ ደረጃ መጨመር ቢቻል ወደ 21ሚሊዮን ኩንታል ተጨማሪ ምርት መምረት እንደሚቻል አመልክተዋል፡፡ 
በምርታማነት በዋናዋና ሰብሎች በተለይ በጤፍና በስንዴ በአማካይ የነበረውን ምርት በሄክታር ሦስት ኩንታል መጨመር የሚቻል ከሆነ 6 ሚሊዮን ኩንታል ማግኘት የሚቻል መሆኑን አመልክተዋል፡፡
በክልሉ በሴፍቲኔት 1ነጥብ 1 ሚሊዮን የኅብረተሰብ ክፍሎች ተጠቃሚ መሆናቸውን አመልክተው፤ 9 መቶ ሺህ የሚጠጉ የዕለት ምግብ ተጠቃሚዎች የኅብረተሰብ ክፍሎች መኖራቸውን ጠቁመዋል፡፡ በኮቪድ 19 ምክንያት 2.5 ሚሊዮን ሰዎች የምግብ እጥረት ሊያጋጥማቸው እንደሚችል አብራርተዋል።
አሁን ላይ አርሶ አደሩ ወደ ተግባር ገብቶ እየሰራ መሆኑን የሚገልጹት ኃላፊው፤ እቅድን በማስፈጸም ረገድ 20ሺህ ለሚጠጉ የልማት ጣቢያ ባለሙያዎች ከኮቪድ ጋር በተያያዘ እንዳይዘናጉ እየሰሩ መሆኑን ጠቁመው፤ ኮሮና ቫይረስ ለመከላከል የሚረዳ የንጽህና ቁሶቁሶችን በመስጠት ራሳቸውን ከቫይረሱ ተከላክለው አርሶ አደሩን እንዲመሩ ለማድረግ እየተሰራ መሆኑን አመልክተዋል፡፡ 
በተመሳሳይ ከአርሶ አደሩ መገናኘት የሚቻልበት መገናኛ ሁኔታዎች እየተመቻቹ እንደሚገኙ የሚገልጹት ኃላፊው፤ የክልሉን ሬዲዮና ቴሊቪዥን ጣቢያዎች እንዲሁም በየዞኑ ያሉ የማህበረሰብ ሬዲዮዎችን በመጠቀም የክህሎት ሥልጠና ግንዛቤ የመፍጠር ሥራዎች እየተሰሩ መሆኑን አመልክተዋል፡፡
‹አርሶአደሩና የልማት ጣቢያ ባለሙያዎች ራሳቸውን ከኮቪድ 19 ቫይረስ እየተከላከሉ ግብርናውን ማሳካት መቻል አለባቸው› የሚሉት ኃላፊው፤ አርሶ አደሩ አሁን ላይ በደንብ መገንዘብ ያለበት ያለውን የሰው ኃይል ተጠቅሞ ውጤታማ መሆን እንደሚችል አመልክተው፤ አርሶ አደሩ በተለይ የዘር ወቅት ከመድረሱ በፊት ዘርና ማዳበሪያ ቶሎ እጁ መግባት አለበት፡፡ ይህ የሚሆነው ቫይረሱ እየጨመረ የሚሄድ ከሆነ እንቅስቃሴ ሊገድብ፤ መንገዶች ሊዘጉ ይችላል፡፡ በመሆኑም ባለሙያውና አርሶ አደሩ በትብብር መስራት እንደሚገባቸው አመልክተዋል፡፡
አዲስ ዘመን ሰኔ 11/2012ወርቅነሽ ደምሰው